Un bărbat a ajuns la spital, după ce un șofer neatent a trecut cu mașina peste piciorul lui. Incidentul a avut loc în Târgul Auto din Târgu-Jiu.
"În cursul zilei de 17 martie, polițiști din cadrul Poliției Orașului Târgu Jiu au fost sesizați prin apel 112, cu privire la producerea unui accident rutier în localitate.
Din primele verificări efectuate de polițiștii ajunși la fața locului, a reieșit faptul că, un bărbat, în vârstă de 68 de ani, din Târgu Jiu, în timp ce conducea un autoturism în incinta unui târg auto din localitate, la efectuarea manevrei de mers înapoi, a călcat cu roata pe piciorul unui bărbat, în vârstă de 47 de ani, care se afla în timpul programului de serviciu.
Conducătorul auto a modificat locul accidentului, prin mutarea autoturismului din zona de impact.
În urma accidentului rutier a rezultat rănirea bărbatului de 47 de ani, care a fost transportat la spital, în vederea acordării de îngrijiri medicale de specialitate.
Conducătorul auto deținea permis de conducere corespunzător și nu se afla sub influența băuturilor alcoolice", a transmis IPJ Gorj.
În cauză, polițiștii au întocmit dosar de cercetare penală, sub aspectul săvârșirii infracțiunilor de vătămare corporală din culpă, modificarea locului accidentului și accident de muncă.